Tampereen Rantatunneliin harkitaan vaihtuvaa nopeusrajoitusta – Mittaus paljasti, että keskinopeus on selvästi korkeampi kuin nykyinen rajoitus 60 km/h

Pirkanmaan ely-keskuksessa selvitetään mahdollisuutta Tampereen Rantatunnelin nopeusrajoituksen nostamiseen. Parhaillaan tehdään riskianalyysiä, joka valmistuu loppuvuoden aikana. Lue lisää: Kartta näyttää, kuinka nopeasti ruuhka leviää, kun Tampereen Rantatunneli suljetaan – Uusi liittymä tarvitaan Vaitinaroon mahdollisimman pian, mutta helpotusta on luvassa jo ennen sitä Riskianalyysin pohjaksi ely-keskus on mitannut ajonopeuksia Rantatunnelissa. Syyskuun puolivälissä toteutetun seurannan mukaan keskinopeus on 64 kilometriä tunnissa, mutta nopeuksien vaihtelu on suurta vuorokaudenajan mukaan. – Päivällä kello 7–17 välillä ajetaan noin 62 kilometrin tuntivauhtia, illalla ja yöllä nopeus on 70 kilometrin tuntumassa, projektipäällikkö Heikki Koski Pirkanmaan ely-keskuksesta kertoo. Nopeuksia mitattiin noin viikon ajan itään päin eli Hervannan suuntaan johtavassa A-tunnelissa. Tavoitteena on saada tunneliin keskinopeuden valvontajärjestelmä, jolloin liikennevirran uskotaan soljuvan nykyistä tasaisemmin. – Tutkimukset osoittavat, että kun valvonta on käytössä, keskinopeus on pienempi kuin nopeusrajoitus, johtaja Juha Sammallahti ely-keskuksesta kertoo. Vaihtuva rajoitus Samalla käyttöön voitaisiin ottaa liikennemäärän mukaan vaihtuvat nopeusrajoitukset. Nopeusrajoitus vaihtelisi 50–70 kilometriin tunnissa liikennemäärän mukaan. – Ruuhka-aikana rajoitus voisi olla 50 kilometriä tunnissa, keskivilkkaan liikenteen aikana 60 kilometriä tunnissa ja sujuvan liikenteen aikaan 70 kilometriä tunnissa, Sammallahti kuvaa. Nopeusrajoituksen mahdollista nostoesitystä käsittelee Traficom ely-keskuksen selvityksen pohjalta. – Jos näyttää siltä, että nopeuden nosto lisää riskejä nykyisestä, esitystä ei tehdä, Sammallahti sanoo. Rantatunneliin piti saada automaattinen keskinopeuden valvontajärjestelmä jo tämän vuoden aikana, mutta hankinnan aikataulu on venynyt. Lue lisää: Kirsi Salokanto ja hänen kollegansa valvovat Rantatunnelia herkeämättä vuorokauden ympäri – Jos autoilija pysähtyy tunneliin, hän saattaa saada yllättävän puhelun Turvavälit puuttuvat Rantatunnelissa sattui tiistain paluuliikenteessä kolme peräänajokolaria, joissa oli mukana kaikkiaan 11 autoa. Kukaan ei loukkaantunut, mutta neljä autoa jouduttiin hinaamaan pois onnettomuuspaikalta. Kolarien vuoksi liikenne mateli ja ruuhkautui pahasti. Poliisin mukaan perusongelma on, että autot ajavat liian lähellä toisiaan. Keula on melkein edellä ajavan peräpuskurissa kiinni. – Turvaväli on se tärkein tekijä, kun ajetaan jonossa. Jos tarkkaavaisuus on herpaantunut ja yksi jarruttaa, niin kaikki ovat pian samassa kasassa, sanoo ylikomisario Jari Näkki Sisä-Suomen poliisin liikenneyksiköstä. Kun ensimmäinen onnettomuus sattuu ja liikenne puuroutuu, kolareita syntyy helposti lisää. Onnettomuuksilla on tapana kertautua – varsinkin, jos liikennemäärät ovat suuria. Rantatunnelin läpi ajaa vuorokaudessa noin 36 000 ajoneuvoa. Näkki ei ota kantaa siihen, helpottaisiko liikenteen sujuvuutta, jos tunnelin nopeusrajoitusta nostettaisiin 60 kilometristä 70 kilometriin tunnissa. – Se on tienpitäjän asia. Projektipäällikkö Heikki Koski ely-keskuksesta toteaa, että yleensä ajonopeuden nousu lisää onnettomuusriskiä. – Turvallisuutta parantaisivat keskinopeusvalvonta, nopeusrajoituksien noudattaminen ja turvavälit erityisesti ruuhkaliikenteessä. Tampereen Rantatunnelissa on liikenteelle avaamisen eli marraskuun 2016 puolivälin jälkeen sattunut 17 onnettomuutta. Määrä kuulostaa pieneltä, mutta selitys on, että esimerkiksi tiistain kolmen kolarin suma on kirjattu yhdeksi tapahtumaksi. Onnettomuudet ovat olleet peräänajoja, yksittäisiä ajoneuvojen törmäämisiä seinään ja kahden auton kolareita. Vakavia loukkaantumisia ei ole sattunut.